b'\n_START_ARTICLE_\nAlmanzor\n_START_SECTION_\nPoreklo in mladost\n_START_PARAGRAPH_\nRodil se je v premo\xc5\xbeni arabski dru\xc5\xbeini jemenskega porekla, o\xc4\x8detu Abd Allahu in materi Burayhi. Ne ve se, kdaj to\xc4\x8dno se je rodil, vendar se predvideva, da okoli leta 939 v Torroxu. \xc5\xbde zelo mlad se je preselil na cordobski dvor, kjer je nadaljeval \xc5\xa1tudij prava in literature. \xc5\xbdelel je postati alfaqu\xc3\xad (poznavalec islama)._NEWLINE_Po o\xc4\x8detovi smrti se je finan\xc4\x8dni polo\xc5\xbeaj njegove dru\xc5\xbeine poslab\xc5\xa1al, zato je moral pustiti \xc5\xa1tudij in se je zaposlil na cordobskem dvoru kot uradnik. Njegove ambicije pa so ga popeljale na vi\xc5\xa1ji polo\xc5\xbeaj. Ko je leta 976 umrl kalif al-Hakam II., ga je nasledil njegov sin Hisham II., ki pa je bil mladoleten, zato\xc2\xa0je al-Hakamova \xc5\xbeena Subh postavila Almanzorja za regenta._NEWLINE_\xc4\x8cez dve leti je Almanzor postal hajib (podobno kot vezir v Osmanskem cesarstvu). Temu uspehu je sledila ekspanzija Medine Azahara, kjer je nasilno preselil mladega kalifa, da je lahko sam opravljal z vsemi vejami oblasti.\n_START_SECTION_\n\xc5\xa0irjenje ozemlja in oblasti\n_START_PARAGRAPH_\nLeta 981 je Almanzor pri bitki pri Torrevicentu premagal \xc5\xa1e svojega zadnjega nasprotnika Ghalib al-Nasiri, svojega tasta, ter postal absolutni vladar v Cordobskem kalifatu. Ravno zaradi zmage pri tej bitki, je dobil vzdevek al-Mansur bi-llah oziroma po \xc5\xa1pansko Almanzor, kar v arab\xc5\xa1\xc4\x8dini pomeni zmagovalec po Alahovi volji._NEWLINE_Almanzor se je sedaj, ko je imel absolutno oblast, anga\xc5\xbeiral v vojni proti kristjanom in organiziral 57 voja\xc5\xa1kih akcij. Pri tem so mu pomagali Berberi, ljudstvo iz Severne Afrike._NEWLINE_Veliko voja\xc5\xa1kih pohodov je organiziral tudi proti Kraljevini Navari in tako leta 982 pride do vojne med tremi narodi, kjer so se borili Arabci, Kastiljci in Franki. Almanzor je premagal navarskega kralja Sancha II. Navarskega in ga prisilil, da mu je dal h\xc4\x8derko Abdo za \xc5\xbeeno. V tej zvezi se je rodil sin Abderraman Sanchuelo, zadnji pripadnik dinastije amiri._NEWLINE_Leta 985 je nasilno osvojil Barcelono, \xc4\x8dez tri leta pa mu uspe osvojiti tudi Leon. Temu je sledila Kastilja. Prvi pohod proti Kastilji je organiziral leta 990, drugi pohod pa je sledil \xc4\x8dez tri leta. \xc5\xa0ele leta 994 pa mu je dejansko uspelo osvojiti San Esteban de Gormaz in Clunio._NEWLINE_Leta 997 je vkorakal v Santiago de Compostela v Galiciji, vendar je treba omeniti, da je spo\xc5\xa1toval grob apostola in ga ni uni\xc4\x8dil. Je pa katedralo spremenil v Veliko mo\xc5\xa1ejo v Cordobi._NEWLINE_Bolj ko je bil uspe\xc5\xa1en v vojni proti kristjanom, bolj se je pove\xc4\x8dala napetost med tema dvema religijama in se je stopnjevala rekonkvista.'